Војна обавеза у средњовековној босанској држави била је заснована на установи баштине (земљишног поседа) коју је владар давао властелину, уз његову обавезу да се на позив одазове са потребним бројем људи, у зависности од величине баштине. Колики је тај број био, није познато. Није познато ни колико је трајала војна обавеза "баштиника" - вероватно колико и ратни поход. Дубровачки летописи наводе да је војвода Влатко Вуковић у бици код Билеће (27. августа 1388) имао свега 1.700 "копаља" (војни термин "копље" вероватно означава властелу, коњанике-оклопнике, од којих је сваки имао бар по неколико наоружаних слугу) против 20.000 турских акинџија.